2. ลักษณะการประกอบธุรกิจ

2.1 ความเป็นมา และการเปลี่ยนแปลงและพัฒนาการที่สำคัญ

  ความเป็นมา

บริษัท บางจากปิโตรเลียม จำกัด (มหาชน) เป็นบริษัทน้ำมันของคนไทย
ประกอบธุรกิจจำหน่ายน้ำมันสำเร็จรูป ทั้งค้าปลีกและค้าส่ง และบริหารกิจการโรงกลั่นน้ำมันขนาด
120,000 บาเรลต่อวัน

บริษัทฯ
จำหน่ายผลิตภัณฑ์น้ำมันเชื้อเพลิงโดยจำหน่ายผ่านสถานีบริการภายใต้เครื่องหมายการค้าของบริษัทฯ
จำหน่ายให้ผู้ใช้ตรงในภาคขนส่ง สายการบิน เรือเดินสมุทร ภาคก่อสร้าง ภาคอุตสาหกรรม
ภาคเกษตร และการจำหน่ายผ่านผู้ค้าน้ำมันรายใหญ่ รายเล็ก และลูกค้ารายย่อยทั่วไป

  การเปลี่ยนแปลงและการพัฒนาการที่สำคัญ

  พ.ศ. 2543

-   บริษัทฯ ได้เร่งขยายการจำหน่ายในตลาดขายปลีก ตลาดอุตสาหกรรม
    ปริมาณการจำหน่ายเพิ่มขึ้นจากปี 2542 ร้อยละ 7.1

-   บริษัทฯ ได้พัฒนาผลิตภัณฑ์น้ำมันหล่อลื่นคุณภาพเพิ่มขึ้นอีกหลายชนิด เช่น ซูเปอร์ สปอร์ต 2 ที
    นาวา ดี-5 นาวา ดี-7 เป็นต้น

  พ.ศ. 2544

-   บริษัทฯ ได้พัฒนาผลิตภัณฑ์น้ำมันหล่อลื่นเครื่องยนต์ดีเซล บางจาก D3 มาตรฐาน CH-4/SJ มี
    3 ชนิด คือ D3 TURBO สูตรสังเคราะห์ D3 PICKUP และ D3 EXTRA
    เพื่อคุณภาพสิ่งแวดล้อมและเพิ่มประสิทธิภาพของเครื่องยนต์

-   เปิดจำหน่ายแก๊สโซฮอล์ที่สถานีบริการน้ำมันบางจาก ถ.ติวานนท์ ถ.พหลโยธิน
    ถ.เจริญกรุงตัดใหม่ และ ถ.นวมินทร์ (สุขาภิบาล 1)
    โดยจำหน่ายในราคาต่ำกว่าน้ำมันเบนซินออกเทน 95 ลิตรละ 1 บาท

-   เปิดร้านสะดวกซื้อรูปแบบใหม่ ใบจาก 11 แห่ง
    ร้านใบจากเป็นส่วนหนึ่งของโครงการพัฒนาภาพลักษณ์สถานีบริการน้ำมันบางจาก NEW
    LOOK’44 ร้านใบจากเป็นร้านค้าเพื่อชุมชน มีบริการสอดคล้องกับวิถีชีวิตคนไทยรุ่นใหม่ เช่น
    บริการอินเทอร์เน็ตสาธารณะ บริการ PAYPOINT บริการซัก อบ รีด สนามเด็กเล่น
    มุมกาแฟสด ฯลฯ

-   เดือนพฤษภาคม 2544 บริษัทฯ ได้ขายหุ้นบริษัท โอชอง เชียงใหม่ จำกัด ซึ่งบริษัทฯ ได้ถืออยู่
    10% ให้แก่ โอชองฝรั่งเศส มีผลให้ปัจจุบันบริษัทฯ ไม่มีการถือหุ้นในบริษัท โอชอง เชียงใหม่
    จำกัด

-   เดือนธันวาคม 2544 คณะกรรมการบริษัทฯ มีมติให้บริษัทฯ จำหน่ายหุ้นในบริษัท
    บางจากกรีนไลน์ จำกัด (ผู้ดำเนินการรถขนส่งน้ำมันของบริษัทฯ) ส่วนที่บริษัทฯ ได้ถืออยู่ 49%
    จำนวน 490 หุ้น ให้บริษัท บางจากกรีนเนท จำกัด ทั้งหมด

  พ.ศ. 2545

-   บริษัทฯ ยังคงมุ่งเน้นการพัฒนาผลิตภัณฑ์ใหม่เพื่อสิ่งแวดล้อมอย่างต่อเนื่อง โดยในปี 2545
    มีผลิตภัณฑ์ใหม่ดังนี้

-   “GE GOLD” น้ำมันเครื่องสังเคราะห์ 100% (Synthetic)
    เกรดรวมสำหรับเครื่องยนต์เบนซิน มาตรฐานสูงที่สุดในโลก API SL
    มีคุณสมบัติปกป้องทุกชิ้นส่วนของเครื่องยนต์ทันทีที่สตาร์ทเครื่อง
    รักษาความสะอาดภายในและช่วยยืดอายุการใช้งานของเครื่องยนต์ ประหยัดน้ำมัน
    และมลภาวะจากเขม่าไอเสียจากการเผาไหม้

-   “น้ำมันเตาเกรดพิเศษ”
    เพิ่มเติมจากเกรดธรรมดาที่เผาไหม้แล้วมีกากคาร์บอนต่ำมากเป็นรายแรกในประเทศไทย
    เพื่อช่วยลดมลภาวะทางอากาศและช่วยให้เครื่องจักรอุปกรณ์ในโรงงานอุตสาหกรรมใช้งานได้อย่างมีประสิทธิภาพและยาวนานขึ้น

-   “บางจากเพาเวอร์ดี” (POWER D) น้ำมันดีเซลเกรดพิเศษ (PREMIUM GRADE)
    มีเนื้อน้ำมันใสบริสุทธ์ ผ่านกระบวนการกำจัดกำมะถันด้วยหน่วย DEEP HSD
    เทคโนโลยีใหม่ล่าสุด พร้อมผสมสารเพิ่มคุณภาพ
    เพื่อการทำงานเต็มสมรรถนะของเครื่องยนต์ดีเซล ลดควันดำและให้ผลดีต่อสิ่งแวดล้อม

-   เปิดสถานีบริการน้ำมัน SELF SERVICE ให้ลูกค้าเติมน้ำมันด้วยตนเอง
    โดยลูกค้าจะได้รับส่วนลด 30 สตางค์ต่อลิตร สำหรับน้ำมันทุกประเภท เป็นทางเลือกให้
    ผู้บริโภคได้ใช้น้ำมันราคาถูกในภาวะน้ำมันราคาแพง
    และรองรับภาวะการแข่งขันในธุรกิจขายปลีกน้ำมันโดยเฉพาะในทำเลที่มีการแข่งขันสูง

-   ได้รับการรับรองมาตรฐาน ISO 9001 : 2000 ธุรกิจน้ำมันหล่อลื่น
    จากสถาบันวิจัยวิทยาศาสตร์และเทคโนโลยีแห่งประเทศไทย เป็นบริษัทน้ำมันรายแรกและ
    รายเดียวของประเทศที่ได้รับการรับรองมาตรฐานโดยครอบคลุมถึงการพัฒนาและ
    จัดหาผลิตภัณฑ์หล่อลื่นการจำหน่ายและบริการคาร์แคร์

-   คณะรัฐมนตรีได้ลงมติเมื่อวันที่ 26 พฤศจิกายน 2545 เห็นชอบให้การจัดซื้อน้ำมัน
    เชื้อเพลิงของส่วนราชการและรัฐวิสาหกิจจำนวนตั้งแต่ 10,000 ลิตร
    ขึ้นไปและการจัดซื้อน้ำมันเตาของการไฟฟ้าแห่งประเทศไทย ในปริมาณร้อยละ 80
    สามารถจัดซื้อได้จากบริษัท บางจากฯ (มหาชน) หรือคลังน้ำมัน
    หรือสถานีบริการจำหน่ายน้ำมันเชื้อเพลิงของบริษัทบางจากฯ ได้โดยตรง
    โดยวิธีกรณีพิเศษเพิ่มขึ้นอีกหนึ่งแห่งนอกเหนือจากการจัดซื้อจากบริษัท ปตท. จำกัด (มหาชน)

  พ.ศ. 2546

-   ดำเนินโครงการทางการตลาดอย่างต่อเนื่องตลอดทั้งปี เช่น
    โครงการปลุกจิตสำนึกให้นิยมสินค้าไทย (เราคนไทย ใช้บางจาก)
    โครงการพักรถพักคนบนทางหลวง โครงการเหนื่อยนักพักนวด โครงการแนะถิ่นกินเที่ยว
    แนะเที่ยว OTOP โครงการข้าวแกงจานทอง และโครงการสุดยอดรถสวยหัวใจไทย ฯลฯ
    โครงการดังกล่าวนอกจากจะช่วยกระตุ้นยอดขายและปรับภาพลักษณ์ของบริษัทฯ แล้ว
    ยังสนับสนุนนโยบายของภาครัฐที่ต้องการจะส่งเสริมให้ประชาชนนิยมสินค้าไทย ท่องเที่ยวไทย
    และลดปัญหาอุบัติเหตบนท้องถนนได้ในอีกทางหนึ่ง

-   ขยายจำนวนสถานีบริการที่จำหน่ายน้ำมันแก๊สโซฮอล์ออกไปเป็น 99 แห่ง ในเขตกรุงเทพฯ
    และปริมณฑล เพื่อเป็นทางเลือกให้ผู้ใช้น้ำมันเบนซิน 95
    ได้ใช้น้ำมันคุณภาพสะอาดในราคาที่ถูกลง สอดคล้องกับนโยบายน้ำมันสะอาดของภาครัฐ
    และเป็นการช่วยเหลือเกษตรกรผู้ปลูกอ้อย มันสำปะหลัง บรรเทาปัญหาสินค้าล้นตลาด

-   วันที่ 8 กรกฎาคม 2546 คณะรัฐมนตรีเห็นชอบในแนวทางแก้ไขปัญหาของบริษัทฯ
    ซึ่งประกอบด้วย (1) การปรับโครงสร้างทางธุรกิจ ได้แก่ การแยกระบบบัญชีของบริษัทฯ
    เป็นหน่วยธุรกิจโรงกลั่นและธุรกิจการตลาด การร่วมมือกับพันธมิตรในการดําเนินธุรกิจ
    การควบคุมการบริหารงานของบริษัท บางจากกรีนเนท จํากัด และ
    การจําหน่ายที่ดินที่ไม่ได้ใช้ในการดําเนินธุรกิจ และ (2) การปรับโครงสร้างทางการเงิน
    ได้แก่ การโอนทุนสํารอง ส่วนเกินมูลค่าหุ้นและลดมูลค่าหุ้นที่ตราไว้เพื่อลดขาดทุนสะสม
    การจัดหาวงเงินกู้ใหม่ทดแทนเงินกู้ดอกเบี้ยสูง
    และการเพิ่มทุนโดยการออกและเสนอขายหลักทรัพย์เพื่อลดภาระหนี้สิน
    ซึ่งผลของการปรับโครงสร้างธุรกิจและการเงินจะทำให้บริษัทมีฐานะการเงินที่แข็งแกร่งขึ้น
    ภาระดอกเบี้ยจ่ายลดลง และมีการดำเนินงานที่มีประสิทธิภาพเพิ่มขึ้น

-   วันที่ 17 พฤศจิกายน 2546 บริษัทฯ ได้มีการลงนามบันทึกความเข้าใจกับบริษัท ปตท. จำกัด
    (มหาชน) และบริษัท ไทยออยล์ จำกัด (มหาชน)
    ในความร่วมมือเพื่อเพิ่มรายได้และลดต้นทุนการดำเนินงานของทั้งสามหน่วยงานให้ต่ำลง
    รวมทั้งการใช้ทรัพยากรที่ทั้งสามบริษัทได้ลงทุนไปแล้วให้คุ้มค่ายิ่งขึ้น

-   วันที่ 16 ธันวาคม 2546 คณะรัฐมนตรีมีมติสิทธิผู้ถือหุ้นเดิมของบริษัทฯ
    ในการแลกเปลี่ยนหุ้นสามัญของบริษัทฯ
    เป็นใบแสดงสิทธิในผลประโยชน์ที่เกิดจากหุ้นสามัญของบริษัทฯ
    โดยให้สิทธิผู้ถือหุ้นรายย่อยของบริษัทฯ ในการแลกเปลี่ยนหุ้นสามัญเป็นใบแสดงสิทธิ ในอัตรา
    10 หุ้นสามัญต่อ 9 หน่วยใบแสดงสิทธิ สำหรับกระทรวงการคลังและ บริษัท ปตท. จำกัด
    (มหาชน) ซึ่งเป็นผู้ถือหุ้นรายใหญ่ได้รับสิทธิในการแลกเปลี่ยนหุ้นสามัญของบริษัทฯ
    เป็นใบแสดงสิทธิ ในอัตรา 10 หุ้นสามัญต่อ 5 หน่วยใบแสดงสิทธิ

-   บริษัทฯ
    ได้นำน้ำมันดิบในประเทศจากแหล่งในอ่าวไทยมาทดลองกลั่นที่โรงกลั่นบางจากแทนการนำเข้าน้ำมันดิบจากตะวันออกไกลบางส่วน
    เนื่องจากสามารถให้ผลผลิตของน้ำมันสำเร็จรูปที่ใกล้เคียงกับการกลั่นน้ำมันดิบจากตะวันออกไกล
    ขณะที่มีต้นทุนน้ำมันดิบที่ต่ำกว่า อย่างไรก็ตาม
    เนื่องจากน้ำมันดิบจากแหล่งในอ่าวไทยมีสารปรอทเจือปนอยู่
    บริษัทจึงต้องลงทุนติดตั้งหน่วยกำจัดปรอทโดยใช้เงินลงทุนประมาณ 120 ล้านบาท
    ซึ่งโครงการดังกล่าวคาดว่าจะเสร็จภายในปี 2547

  พ.ศ. 2547

-   การปรับโครงสร้างทางการเงินแล้วเสร็จ โดยบริษัทฯ
    ออกดีอาร์หุ้นสามัญและดีอาร์หุ้นกู้แปลงสภาพรวม 7,000
    ล้านบาทและจัดหาวงเงินกู้ใหม่ทดแทนเงินกู้เดิมที่มีอัตราดอกเบี้ยสูง จำนวน 12,500 ล้านบาท
    โดยเงินกู้ใหม่ได้พิจารณาตามความสามารถในการชำระคืนเงินกู้ มีระยะเวลาการกู้ทั้งสิ้น 10
    ปี บริษัทฯ จึงมีสภาพคล่องพอเพียงในการบริหารงาน มีฐานะการเงินแข็งแกร่งขึ้น
    และมีต้นทุนการเงินที่ต่ำลง

-   บริษัทฯ เร่งขยายการจำหน่ายแก๊สโซฮอล์ 95 เพิ่มจาก 99 แห่งเป็น 300 สถานี
    ทั้งในเขตกรุงเทพฯ-ปริมณฑล และต่างจังหวัดในภาคกลาง ภาคเหนือ
    และภาคตะวันออกเฉียงเหนือกว่า 40 จังหวัด โดยมีสถานีบริการในกรุงเทพฯ –
    ปริมณฑลที่จำหน่ายแก๊ซโซฮอล์กว่าร้อยละ 85

-   ผลิตและเปิดจำหน่ายแก๊สโซฮอล์ 91 ใหม่เป็นรายแรกในประเทศไทย
    เพื่อเพิ่มทางเลือกให้กับผู้ใช้รถที่ต้องการใช้แก๊สโซฮอล์ 91 ด้วย

-   พัฒนาคุณภาพ บางจากแก๊สโซฮอล์ 91 และ 95 ไปอีกระดับ
    ด้วยการผสมสารเพิ่มประสิทธิภาพใหม่ SCSS (Super Clean for Super Save)
    สามารถชะล้างขจัดคราบสกปรก และคงความสะอาด
    ทำให้เครื่องยนต์ทำงานได้เต็มประสิทธิภาพ เช่นเดียวกับน้ำมันเบนซินใหม่บางจากกรีนพลัส

-   บริษัทฯ นำร่องเปิดจำหน่ายไบโอดีเซลแห่งแรกของไทย ที่สถานีบริการน้ำมันบางจาก
    สาขาถนนมหิดล จังหวัดเชียงใหม่ เพื่อให้บริการรถยนต์รับจ้างสองแถวจำนวน 1,300 คัน
    ที่เข้าร่วมโครงการวิจัยสาธิตการผลิตและการใช้ไบโอดีเซลเป็นเชื้อเพลิง
    ของกรมพัฒนาพลังงานทดแทนและอนุรักษ์พลังงาน (พพ.)

-   พัฒนา บางจาก กรีนพลัส เบนซินสะอาด 91 และ 95 นวัตกรรมใหม่ที่ผสมสารเพิ่มคุณภาพ
    SCSS (Super Clean for Super Save) สามารถชะล้างขจัดคราบสกปรก
    และคงความสะอาด ทำให้เครื่องยนต์ทำงานได้เต็มประสิทธิภาพ ใช้น้ำมันทุกหยดได้อย่างคุ้มค่า
    จึงประหยัดกว่าเบนซินทั่วไป

-   พัฒนาน้ำมันหล่อลื่นกึ่งสังเคราะห์ใหม่ “บางจาก GE Silver” มาตรฐาน API SL เพื่อให้
    มีน้ำมันหล่อลื่นสำหรับเครื่องยนต์เบนซินครบทุกชนิด สามารถตอบสนองผู้ใช้รถทุก ประเภท

-   ลงนามสัญญาความร่วมมือกับกรมการพลังงานทหาร
    พัฒนาน้ำมันดีเซลของโรงกลั่นน้ำมันฝางให้มีคุณภาพสูงได้มาตรฐานตามข้อกำหนดของกรมธุรกิจพลังงาน
    เพื่อช่วยลดการนำเข้าน้ำมันดิบจากต่างประเทศ
    ซึ่งสามารถสร้างมูลค่าเพิ่มให้กับโรงกลั่นน้ำมันทั้งสองฝ่ายมากกว่า 10 ล้านบาทต่อปี
    ขณะเดียวกันจะได้ร่วมมือทั้งในด้านเทคโนโลยีปิโตรเลียม
    การดูแลสิ่งแวดล้อมและความปลอดภัย เพื่อเพิ่มประสิทธิภาพของโรงกลั่นไทย

-   ขยายการจำหน่ายน้ำมันเครื่องบางจากออกไปจำหน่ายยังเมืองย่างกุ้ง และมัณฑะเลย์
    ในสหภาพพม่า ขณะนี้มีร้านค้าย่อยที่รับน้ำมันเครื่องบางจากไปจำหน่ายกว่า 200 แห่ง

-   บริษัทฯ ได้ลงทุนสถานีบริการบางจากภาพลักษณ์ใหม่ในเขตกรุงเทพฯ ปริมณฑล
    เพื่อเพิ่มความสดใส สะอาด ร่มรื่น แก่ผู้ที่เข้ามาใช้บริการ ขณะนี้พัฒนาไปแล้วกว่า 70 แห่ง
    โดยมีเป้าหมายจะดำเนินการให้ครบทั้งหมดภายในปี 2548

-   บริษัทฯ ได้ร่วมกับ เคทีซี ออกบัตรเติมน้ำมันฟลีทการ์ด เพื่อใช้ทดแทนเงินสด หรือบัตรเครดิต
    ซึ่งจะช่วยให้เกิดความสะดวกรวดเร็วในการใช้บริการ
    และช่วยในการตรวจสอบและควบคุมค่าใช้จ่ายในการเติมน้ำมันขององค์กรได้ด้วย
    โดยมีสถานีบริการบางจากให้บริการฟรีทการ์ดทั่วประเทศ 420 แห่ง

-   Bangchak Privileged Club เป็นโครงการสร้างความเชื่อมั่นให้กับลูกค้าของบริษัทฯ
    โดยให้สิทธิต่างๆ เกี่ยวกับการบริการพิเศษที่จัดขึ้นให้กับลูกค้ากลุ่มพิเศษ
    รวมทั้งสนับสนุนให้ความรู้ ข้อมูลที่ทันสมัย
    รวมถึงคำแนะนำการบริหารการจัดการในรูปแบบของกิจกรรมวิชาการและการสัมมนาในด้านต่างๆ
    ได้แก่ ด้านอาชีวอนามัย ความปลอดภัย การประหยัดพลังงาน ฯลฯ
    และการให้บริการด้านเทคนิคต่างๆ
    ซึ่งจะเป็นประโยชน์ต่อการพัฒนาธุรกิจของลูกค้าอุตสาหกรรมให้สามารถแข่งขันและเติบโตอย่างมีศักยภาพ

-   ศูนย์จ่ายน้ำมันบางจาก ได้รับการรับรองระบบการจัดการอาชีวอนามัยและความ
    ปลอดภัยตามมาตรฐานเลขที่ มอก.-18001-2542 และ OHSAS 18001 - 1999
    (Occupational Health and Safety Management System) เพิ่มเติม
    จากสถาบันรับรองมาตรฐานไอเอสโอ (สรอ.) ครอบคลุมถึง “การรับ การเก็บ
    และการจ่ายน้ำมันเชื้อเพลิง และก๊าซปิโตรเลียมเหลว” ทำให้บริษัทฯ เป็นบริษัท
    น้ำมันรายแรกของไทยที่ได้การรับรอง มอก. 18001 และ OHSAS
    ในทุกกระบวนการดำเนินงาน

-   บริษัทฯ ได้รับคัดเลือกเป็นบริษัทในกลุ่ม Top Quartile Company ประจำปี 2546
    ในโครงการ Corporate Governance Report of Thai Listed Companies 2003
    ที่จัดโดยสมาคมส่งเสริมสถาบันกรรมการบริษัทไทย (IOD) ร่วมกับ
    ตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และในปี 2548
    บริษัทฯ จะได้เข้าร่วมโครงการจัดอันดับการกำกับดูแลกิจการที่ดีของตลาดหลักทรัพย์ด้วย

2.2 ภาพรวมการประกอบธุรกิจของบริษัท บริษัทย่อย และบริษัทที่เกี่ยวข้อง

  บริษัทฯ มีบริษัทย่อย 1 แห่ง ได้แก่ บริษัทบางจากกรีนเนท จำกัด และมีบริษัทที่เกี่ยวข้องอีก 1
  แห่ง คือ บริษัท ขนส่งน้ำมันทางท่อ จำกัด ดังแสดงในแผนภูมิการถือหุ้นต่อไปนี้

บริษัทย่อย

 บริษัท บางจากกรีนเนท จำกัด

จัดตั้งขึ้นเพื่อประกอบธุรกิจเกี่ยวกับการบริหารกิจการสถานีบริการน้ำมันของบริษัท บางจากฯ
(มหาชน)และบริหารกิจการการจำหน่ายสินค้าอุปโภคบริโภคอื่นๆ ในร้านค้าเลมอนกรีน
และร้านใบจาก รวมทั้งจะเป็นผู้ดำเนินการให้บริการอื่นๆ
เพื่อรองรับการขยายตัวในด้านการค้าปลีกของบริษัทฯ ในอนาคต

บริษัทที่เกี่ยวข้อง

บริษัท ขนส่งน้ำมันทางท่อ จำกัด

จัดตั้งขึ้นเพื่อดำเนินกิจการบริหารการจัดส่งน้ำมันทางท่อ ซึ่งท่อขนส่งเป็นชนิดที่สามารถส่งน้ำมันได้
หลายชนิด (Multi Product Pipeline) โดยมีจุดเริ่มต้นของท่อที่โรงกลั่นน้ำมันบางจาก
เดินท่อเลียบแนวพื้นที่ทางรถไฟไปยังคลังน้ำมันที่สนามบินดอนเมือง
และต่อไปสิ้นสุดที่คลังน้ำมันของบริษัทฯที่อำเภอบางปะอิน จังหวัดพระนครศรีอยุธยา

2.3 โครงสร้างรายได้

ในปี 2547 บริษัทฯ มีรายได้ 79,207 ล้านบาท เมื่อรวมรายได้ของบริษัทย่อย 1 แห่ง ที่บริษัทฯ
ถือหุ้นเกินกว่าร้อยละ 20 รวมเป็น 86,436 ล้านบาท รายได้ของบริษัทฯ และบริษัทย่อยในปี
2545-2547 จำแนกได้ดังนี้

+----------+-----------+-------+------+-----+------+----+------+----+
| ผลิตภัณฑ์/  | ดำ        | %กา   | ปี    |     | ปี    |    | ปี    |    |
|          | เนินการโดย | รถือหุ้น | 2545 |     | 2546 |    | 2547 |    |
+----------+-----------+-------+------+-----+------+----+------+----+
| บริการ    |           | ขอ    | ร    | ร้อ  | ร    | ร  | ร    | ร  |
|          |           | งบริษัท | ายได้ | ยละ | ายได้ | ้อย | ายได้ | ้อย |
|          |           |       |      |     |      | ละ |      | ละ |
|          |           |       | (ล้าน |     | (ล้าน |    | (ล้าน |    |
|          |           |       | บาท) |     | บาท) |    | บาท) |    |
+----------+-----------+-------+------+-----+------+----+------+----+
|          |           |       |      |     |      |    |      |    |
+----------+-----------+-------+------+-----+------+----+------+----+
| น้ำมัน     | บางจา     | -     | 51   | 9   | 61   | 91 | 79   | 91 |
|          | กปิโตรเลียม |       | ,936 | 5.7 | ,262 | .6 | ,207 | .6 |
+----------+-----------+-------+------+-----+------+----+------+----+
| น้ำม      | บาง       | 49.0  | 2    | 4.3 | 5    | 8  | 7    | 8  |
| ัน/สินค้าอุป | จากกรีนเนท |       | ,339 |     | ,986 | .4 | ,229 | .4 |
| โภคบริโภค |           |       |      |     |      |    |      |    |
+----------+-----------+-------+------+-----+------+----+------+----+
| รวม      |           |       | 54   | 100 | 67   | 1  | 86   | 1  |
|          |           |       | ,275 |     | ,298 | 00 | ,436 | 00 |
+----------+-----------+-------+------+-----+------+----+------+----+

ทั้งนี้รายได้ของบริษัทฯ และบริษัทย่อยในปี 2546-2547 เป็นรายได้ระหว่างกันจำนวน 5,179
ล้านบาทและ 6,246 ตามลำดับ

4.  แผนธุรกิจ

  ในช่วง 5 ปีข้างหน้า บริษัทฯ ได้วางแผนการดําเนินงานสําหรับธุรกิจโรงกลั่นและธุรกิจตลาด
  เพื่อให้การ
  ดําเนินกิจการมีความพร้อมและสามารถรองรับต่อปริมาณความต้องการที่เพิ่มขึ้น
  ตลอดจนเป็นการเพิ่มมูลค่าให้แก่กิจการดังนี้

1.  แผนธุรกิจโรงกลั่น

-   เพิ่มการใช้กำลังการผลิตจากระดับ 90,000 บาเรลต่อวันในปี 2547 เป็น 100,000
    บาเรลต่อวันภายในปี 2552 นอกจากนั้นบริษัทฯ
    กำลังอยู่ในระหว่างศึกษาการลงทุนโครงการปรับปรุงคุณภาพน้ำมัน (Product Quality
    Improvement : PQI) เพื่อให้สามารถผลิตน้ำมันเบนซินและดีเซล
    ที่มีคุณภาพตามข้อกำหนดคุณภาพใหม่ที่ซึ่งจะกำหนดในปี 2554
    และรวมถึงการลงทุนติดตั้งหน่วยกลั่น CRACKER
    เพื่อผลิตน้ำมันเชื้อเพลิงในปริมาณที่สอดคล้องกับความต้องการของตลาดในอนาคตและได้ผลตอบแทนการลงทุนที่เหมาะสม

-   ขยายความร่วมมือกับพันธมิตรในการเพิ่มรายได้และลดต้นทุน โดยการนำน้ำมันเตาจากโรงกลั่น
    บางจากไปกลั่นต่อที่หน่วยแตกโมเลกุล (Cracking Unit) ของโรงกลั่นอื่น
    และการร่วมขนส่งน้ำมันดิบจากตะวันออกกลาง (Co-Loading)
    ตลอดจนร่วมกับพันธมิตรหาแนวทางใหม่ๆ ในการเพิ่มรายได้และลดต้นทุนร่วมกัน

-   เพิ่มปริมาณการกลั่นน้ำมันดิบในประเทศจากแหล่งในอ่าวไทยซึ่งมีต้นทุนต่ำกว่าและมีคุณภาพเทียบเท่าน้ำมันดิบจากแหล่งตะวันออกไกล
    ทดแทนการนำเข้าน้ำมันดิบจากแหล่งตะวันออกไกล

2.  ธุรกิจการตลาด

-   เพิ่มผลตอบแทนในทรัพย์สินของสถานีบริการนํ้ามันที่บริษัทฯ ลงทุนเองด้วยเงินลงทุนต่ำ
    โดยเน้นการปรับปรุงภาพลักษณ์สถานีบริการ การบริการ พัฒนาน้ำมันคุณภาพสะอาด
    มาตรฐานสูง และหาพันธมิตรที่มีความเชื่ยวชาญด้านร้านสะดวกซื้อมาดำเนินการแทน นอกจากนี้
    บริษัทฯ มีแผนที่จะเพิ่มจำนวนและพัฒนาปั๊มชุมชน

-   พัฒนาธุรกิจบริการที่มีมูลค่าเพิ่มสูง เพื่อสร้างผลตอบแทนเพิ่มจากเครือข่ายสถานีบริการที่มีอยู่

-   ผลิตและจำหน่ายน้ำมันแก๊สโซฮอล์ 95 และ 91

-   เพิ่มจำนวนสถานีบริการเพื่อรองรับปริมาณน้ำมันใสที่เพิ่มขึ้นจากหน่วยเพิ่มคุณภาพน้ำมัน
    (Product Quality Improvement Unit)

-   เพื่อสนองนโยบายของรัฐบาล บริษัทฯ ผลักดันให้มีการจำหน่ายน้ำมันไบโอดีเซล
    เพื่อเป็นพลังงานทดแทน